Diari Oficial de la Generalitat Valenciana


Sumari del DOGV 8784, del 08-04-2020 (2020/2525)

RESOLUCIÓ de 23 de gener de 2020, del Servei Territorial d'Indústria i Energia d'Alacant, per la qual s'atorga autorització administrativa a Redexis GLP, SL, per a l'ampliació de la planta de GLP del municipi de Sax i s'aprova el projecte d'execució de les instal·lacions corresponents (expedients CBREDE/2019/1/03).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8784

Data del DOGV
:   08-04-2020

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2020/2525


Data del document
:   23-01-2020

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * empresa privada

RESOLUCIÓ de 23 de gener de 2020, del Servei Territorial d'Indústria i Energia d'Alacant, per la qual s'atorga autorització administrativa a Redexis GLP, SL, per a l'ampliació de la planta de GLP del municipi de Sax i s'aprova el projecte d'execució de les instal·lacions corresponents (expedients CBREDE/2019/1/03). [2020/2525]  
  
Antecedents de fet  
Amb data 17 de maig de 2019, Redexis GLP, SL, a través de representant degudament acreditat, va presentar davant el Servei Territorial d'Indústria i Energia d'Alacant, un escrit en què sol·licitava autorització administrativa i aprovació de projecte per a l'ampliació de la planta de GLP al terme municipal de Sax.  
Aquesta ampliació suposa la instal·lació d'un tercer depòsit aeri horitzontal de GLP de 29 m³ de capacitat en la planta de GLP situada al carrer de Veneçuela, titularitat de Redexis GLP, SL, al municipi de Sax.  
  
El procediment administratiu corresponent a aquesta sol·licitud ha sigut tramitat amb l'expedient de referència CBREDE/2019/1/03, incoat pel Servei Territorial d'Indústria i Energia d'Alacant.  
Juntament amb l'escrit de sol·licitud de Redexis GLP, SL, s'acompanyava:  
- Projecte tècnic, de març de 2019, signat per tècnic o tècnica competent, juntament amb declaració responsable que així ho acredita.  
- Separates tècniques per a l'Ajuntament de Sax i per a la Direcció Territorial d'Alacant de la Conselleria d'Agricultura, Desenvolupament Rural, Emergència Climàtica i Transició Ecològica.  
- Estudi d'impacte ambiental del projecte.  
La sol·licitud d'autorització administrativa de la instal·lació juntament amb el projecte d'execució van ser objecte d'informació pública durant el termini de vint dies en:  
- El Diari Oficial de la Generalitat Valenciana d'1 d'agost de 2019 (DOGV 8604).  
- El Butlletí Oficial de la Província d'Alacant del 17 de juliol de 2019 (BOPA núm. 134).  
De conformitat amb el procediment reglamentàriament establit, a fi que, en el termini de vint dies presentaren la seua conformitat o oposició a l'autorització sol·licitada i emeteren, si era procedent, els oportuns condicionats tècnics al projecte tècnic de la instal·lació, se'n va remetre separata, referida a la corresponent part de la instal·lació, a les administracions, organismes i empreses de servei públic o d'interés general següents, amb béns o drets al seu càrrec que pogueren ser afectats per aquesta, amb el resultat que, en síntesi, es detalla:  
  
- Ajuntament de Sax. Amb data 4 de juny de 2019 es trasllada separata tècnica a l'Ajuntament, perquè en un termini de vint dies preste la seua conformitat o oposició a l'autorització sol·licitada. Transcorregut aquest termini sense que s'haja produït resposta, s'entén la conformitat d'aquesta administració amb l'autorització de la instal·lació.  
- Direcció Territorial d'Alacant de la Conselleria d'Agricultura, Desenvolupament Rural, Emergència Climàtica i Transició Ecològica. Servei de Medi Ambient. Amb data 11 de juny de 2019 es trasllada separata tècnica al servei esmentat. Aquest servei informa que no troba cap oposició a la instal·lació però recomana netejar l'àrea fins a la muntanya confrontant. Aquest informe es va traslladar al promotor, que accepta el que s'estableix en aquest informe mitjançant un escrit de data 2 de juliol de 2019.  
Ateses les característiques del projecte, aquest requeria una avaluació d'impacte ambiental simplificada, segons el que s'estableix en la secció 2 del títol II de la Llei 21/2013, de 9 de desembre, d'avaluació ambiental. Per la qual cosa es va sol·licitar, mitjançant un escrit de 17 de maig de 2019, a la Direcció General de Medi Natural i Avaluació Ambiental, que s'elaborara l'informe d'impacte ambiental corresponent. L'informe realitzat, de data 20 de desembre de 2019, considera que el projecte no tindrà efectes significatius sobre el medi ambient. El 22 de desembre de 2019 l'informe és traslladat a aquest servei territorial, de manera que forma part de l'expedient.  
Fonaments de dret  
La instrucció i resolució del present procediment administratiu correspon a la Generalitat, en estar les instal·lacions objecte d'aquest radicades íntegrament en territori de la Comunitat Valenciana, i no estar enquadrades en les previstes que són competència de l'Administració General de l'Estat d'acord amb l'article 3.2. de la Llei 34/1998, de 7 d'octubre, del sector d'hidrocarburs.  
D'acord amb el que es disposa en l'article 46 bis.1 i 5 de la Llei 34/1998, de 7 d'octubre, del sector d'hidrocarburs i concordat en l'article 26 del Decret 104/2017, de 21 de juliol, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, correspon al Servei Territorial d'Indústria i Energia d'Alacant la resolució d'aquest procediment.  
  
L'article 46 bis.1 de la Llei 34/1998, de 7 d'octubre, del sector d'hidrocarburs, estableix la vigència d'autorització administrativa prèvia per a la construcció, modificació, explotació i tancament de les instal·lacions d'emmagatzematge i distribució de GLP a granel.  
Segons la disposició addicional sisena de la Llei 34/1998, de 7 d'octubre, del sector d'hidrocarburs, des del 9 d'octubre de 1998 les concessions per a activitats incloses en el servei públic de subministrament de gasos combustibles per canalització van quedar substituïdes de ple dret per autoritzacions administratives de les establides en el títol IV de la llei esmentada, títol al qual llavors estaven sotmeses les instal·lacions d'emmagatzematge de gasos liquats del petroli destinades al subministrament d'aquests per canalització i els gasoductes necessaris, per al subministrament des de les plantes o emmagatzematges anteriors fins als consumidors finals.  
La disposició transitòria segona de la Llei 34/1998, de 7 d'octubre, del sector d'hidrocarburs manté la vigència dels reglaments aplicables a matèries que són objecte de la Llei 34/1998, fins que se'n dicten altres de nous. En aquest cas, la normativa vigent és el Reial decret 1085/1992, d'11 de setembre, pel qual s'aprova el Reglament de l'activitat de distribució de gasos liquats del petroli.  
Segons l'article 4 del Reial decret 1085/1992, d'11 setembre, pel qual s'aprova el Reglament de l'activitat de distribució de gasos liquats del petroli, la CNMC publicarà en la seua pàgina web un llistat dels comercialitzadors al detall de GLP a granel, que inclourà aquelles societats que hagen comunicat l'exercici d'aquesta activitat.  
  
Segons consta en la pàgina web de la CNMC, Redexis GLP, SL, consta com a comercialitzador al detall de GLP a granel (llistat de 14.02.2017) amb data d'inici d'activitat de 22 d'octubre de 2016.  
Vist tot l'anterior i en consideració d'això, complits els requisits i els procediments legals i reglamentaris establits en la legislació vigent aplicable, aquest Servei Territorial d'Indústria i Energia, en l'àmbit de les competències que té atribuïdes, resol:  
  
  
Primer  
Atorgar a Redexis GLP, SL, autorització administrativa prèvia per a l'ampliació de la planta de GLP al terme municipal de Sax, província d'Alacant, amb les característiques que s'assenyalen a continuació:  
- Instal·lació d'un tercer depòsit aeri horitzontal de GLP de 29 m³ de capacitat.  
- Pressió màxima servei: 20 kg/cm².  
- Zona geogràfica: parcel·la la referència cadastral de la qual és 3625987NF5327S2941MP, situada al carrer de Veneçuela, dins de la planta de GLP ja existent a Sax.  
La present autorització administrativa s'atorga a l'empara del que es disposa en la Llei 34/1998, de 7 d'octubre, del sector d'hidrocarburs, i quedarà sotmesa a les condicions que figuren a continuació:  
1. El titular de la present autorització haurà de complir les obligacions que s'assenyalen en l'article 46bis de la Llei 34/1998, de 7 d'octubre, del sector d'hidrocarburs, així com en la resta de l'ordenament jurídic aplicable a l'exercici d'aquesta activitat vigent en cada moment. Especialment, estarà obligada a procedir a l'ampliació de les instal·lacions de distribució i facilitar les connexions en l'àmbit geogràfic de la seua autorització, en condicions d'igualtat quan així siga necessari per a atendre noves demandes de subministrament de gas, així com d'acord amb les previsions recollides en els plans anuals d'ampliació de les xarxes de distribució que li siguen autoritzats, sense perjudici del que resulte de l'aplicació del règim reglamentàriament establit per a les connexions.  
2. El titular de les instal·lacions haurà de sol·licitar a l'Administració concedent d'aquesta autorització la corresponent autorització per a transformar-les per a la seua utilització amb gas natural, i haurà de complir les condicions tècniques de seguretat que siguen aplicables, i sotmetre's en tot a les disposicions normatives vigents per a les instal·lacions de distribució de gas natural.  
  
Segon  
Atorgar a Redexis GLP, SL, autorització administrativa de construcció per al projecte tècnic d'execució denominat «Projecte per a l'ampliació de la planta GLP de Sax (Alacant)», amb declaració responsable de competència del propi tècnic de data 7 de març de 2019, per a la construcció de les instal·lacions corresponents a l'ampliació de la planta de GLP a Sax. El projecte descriu les característiques de la instal·lació, que s'enumeren seguidament:  
  
Característiques generals  
Tipus de gas a transportar Propà comercial  
Capacitat de nou depòsit 29 m³  
Material de depòsit Acer al carboni  
Pressió màxima servei 20 kg/cm²  
Pressió de prova 30 kg/cm²  
Superfície ocupada per la planta amb el nou depòsit 719 m²  
Subministrament de la planta El transport de GLP fins a la planta es realitzarà mitjançant camions cisterna  
Grau d'ompliment No excedirà el 85 % del seu volum, atesa la massa específica del producte líquid a 20 °C  
Accessoris i elements auxiliars Sistemes de vàlvules, porga, nivell magnètic, sistemes de seguretat  
Pressupost 28.441,84 euros  
  
  
La present resolució habilita al seu titular a la construcció de la instal·lació interessada, d'acord amb les condicions que seguidament s'indiquen:  
1. La instal·lació haurà d'executar-se segons el projecte presentat, els seus annexos i els condicionats tècnics establits per les administracions, organismes i empreses de servei públic o d'interés general afectats per la present instal·lació i que han sigut acceptats pel titular d'aquesta. En cas que fora necessari introduir modificacions respecte de la documentació presentada i aprovada, el titular d'aquesta resolució haurà de sol·licitar prèviament a aquest servei territorial la corresponent aprovació.  
2. El titular de la instal·lació constituirà, en el termini d'un mes, una garantia per valor de cinc-cents seixanta-huit euros amb huitanta-quatre cèntims (568,84 ?), import del dos per cent (2 %) del pressupost total de les instal·lacions afectades que figuren en la present resolució, per a garantir el compliment de les seues obligacions, d'acord amb el que assenyala l'article 46 bis de la Llei 34/1998, de 7 d'octubre, del sector d'hidrocarburs.  
Aquesta fiança es constituirà a favor de la Direcció General d'Indústria i Energia en la Tresoreria de l'Institut Valencià d'Administració Tributària (IVAT) de la Conselleria d'Hisenda i Model Econòmic, de conformitat amb l'Ordre de 14 de febrer de 1986 i l'Ordre de 16 de desembre de 1996, de la Conselleria d'Economia i Hisenda, per les quals es regula el procediment de constitució i devolució de fiances.  
Una vegada constituïda la fiança, abans del termini d'un mes des de la notificació de la present resolució, el titular haurà de presentar al Servei Territorial d'Indústria i Energia d'Alacant la carta de pagament-resguard emesa per l'esmentada Tresoreria, com a acreditació del compliment de l'esmentada obligació.  
La fiança serà retornada al titular d'aquesta autorització, després de la sol·licitud prèvia, una vegada que davant el Servei Territorial d'Indústria i Energia d'Alacant l'interessat justifique el compliment de les obligacions derivades de la present autorització i aquest servei territorial formalitze l'autorització d'explotació de les instal·lacions a què fa referència aquesta resolució.  
3. La instal·lació a executar haurà de complir, en tot cas, el que s'estableix en el Reial decret 919/2006, de 28 de juliol, pel qual s'aprova el Reglament tècnic de distribució i utilització de combustibles gasosos i les seues instruccions tècniques complementàries ICG 01 a 11 i,especialment, la seua instrucció tècnica complementària ITC-ICG 01, «Instal·lacions de distribució de combustibles gasosos per canalització», així com les disposicions i normes tècniques que li siguen aplicables. Així mateix, la construcció de les instal·lacions aprovades pel present acte administratiu hauran d'ajustar-se a la resta de normatives tècniques de qualitat i seguretat industrials derivades de la Llei 21/1992, de 16 de juliol, d'indústria, i el seu desenvolupament reglamentari. Aquestes instal·lacions estaran previstes per a respondre als avanços tecnològics en el camp del gas i aconseguir proveïments flexibles i assegurances.  
4. El termini d'execució de les obres serà de dos mesos a comptar a partir de la data en què es notifique aquesta resolució. No obstant això, amb anterioritat a la finalització d'aquest termini, Redexis GLP, SL, podrà sol·licitar-ne una ampliació concreta mitjançant una sol·licitud motivada davant d'aquest servei territorial, i acompanyar a aquest efecte la documentació justificativa de la demora i del cronograma de treballs previstos per al nou termini sol·licitat de la fase corresponent.  
5. La present autorització s'atorga sense perjudici de tercers, deixant fora de perill els drets particulars, i sense perjudici, i independentment de les concessions, llicències, permisos o autoritzacions de competència municipal, provincial, autonòmica, estatal o d'aquest o d'altres organismes i entitats que siguen necessàries per a la realització de les instal·lacions, d'acord amb la corresponent legislació sectorial o amb altres disposicions que resulten aplicables i, especialment, les relatives a l'ordenació del territori i del medi ambient.  
6. El titular de la present resolució estarà obligat a complir els deures i les obligacions derivats de la legislació de prevenció de riscos laborals vigent durant la construcció.  
7. Personal tècnic en la matèria adscrit a aquest servei territorial podran realitzar les comprovacions i les proves que consideren necessàries durant les obres i quan finalitzen aquestes en relació amb la seua adequació a la documentació tècnica presentada i al compliment de la legislació vigent i de les condicions d'aquesta resolució. A aquest efecte, el titular de la present resolució haurà de comunicar amb l'adequada antelació al Servei Territorial d'Indústria i Energia d'Alacant l'inici de les obres. Així mateix, el titular de la present resolució estarà obligat a comunicar per escrit amb l'adequada diligència les incidències dignes d'esment que es produïsquen durant l'execució a aquest servei territorial.  
8. Finalitzades les obres de construcció i realitzades les proves corresponents, el titular de la present resolució sol·licitarà l'autorització d'explotació de la fase corresponent, prevista en l'article 46bis de la Llei 34/1998, de 7 d'octubre, del sector d'hidrocarburs. Aquesta comunicació anirà acompanyada d'un certificat de direcció i final d'obra, subscrit per persona facultativa competent, en el qual conste que la instal·lació s'ha realitzat d'acord amb la normativa i les especificacions previstes en el projecte d'execució i addenda aprovats, així com amb les prescripcions de la reglamentació tècnica i de seguretat aplicable a les instal·lacions objecte del projecte. Quan l'esmentat certificat de direcció i final d'obra no estiga visat pel corresponent col·legi professional, s'acompanyarà de l'oportuna declaració responsable d'acord amb allò indicat en la Resolució de 22 d'octubre de 2010, de la Direcció General d'Energia, publicada en el DOGV núm. 6389 del 3 de novembre de 2010.  
9. Aquest servei territorial, amb el tràmit previ de l'oportú procediment, deixarà sense efecte la present aprovació en qualsevol moment en què observe l'incompliment o la inobservança de les condicions imposades en ella.  
  
Tercer  
Ordenar:  
- La publicació de la present resolució en el Diari Oficial de la Generalitat Valenciana i en el Butlletí Oficial de la Província d'Alacant.  
  
- La notificació de la present resolució a Redexis GLP, SL, a totes les administracions o organismes públics i empreses de serveis públics o serveis d'interés general que han intervingut, o pogut intervindre, en el procediment d'autorització, les que han emés, o hagueren d'emetre, condicionat tècnic al projecte d'execució.  
  
Contra aquesta resolució, que no posa fi a la via administrativa, podrà interposar-se recurs d'alçada davant la Direcció General d'Indústria, Energia i Mines de l'Economia Sostenible, Sectors Productius i Comerç en el termini d'un mes, comptat des de l'endemà de la seua notificació, d'acord amb el que s'estableix en l'article 122 de la Llei 39/2015, d'1 d'octubre, del procediment administratiu comú de les administracions públiques.  
  
Alacant, 23 de gener de 2020. El cap del Servei Territorial d'Indústria i Energia: Matías Pablo Mas Gisbert.